CELEX: 52007PC0018
Language: ro
Date: 2007-01-31
Title: Propunere Directiva Parlamentului European şi a Consiliului de modificare a Directivei 98/70/CE în ceea ce priveşte specificaţiile pentru benzine şi motorine, de introducere a unui mecanism de monitorizare şi reducere a emisiilor de gaze cu efect de seră generate de carburanţii din transportul rutier, de modificare a Directivei 1999/32/CE a Consiliului în ceea ce priveşte specificaţiile pentru carburanţii folosiţi de navele de navigaţie interioară şi de abrogare a Directivei 93/12/CEE {SEC(2007) 55} {SEC(2007) 56}

COMISIA COMUNITĂŢILOR EUROPENE

                                                        Bruxelles, 31.1.2007
                                                        COM(2007) 18 final

                                                        2007/0019 (COD)

                                            Propunere

             DIRECTIVA PARLAMENTULUI EUROPEAN ŞI A CONSILIULUI

     de modificare a Directivei 98/70/CE în ceea ce priveşte specificaţiile pentru benzine şi
     motorine, de introducere a unui mecanism de monitorizare şi reducere a emisiilor de
      gaze cu efect de seră generate de carburanţii din transportul rutier, de modificare a
     Directivei 1999/32/CE a Consiliului în ceea ce priveşte specificaţiile pentru carburanţii
         folosiţi de navele de navigaţie interioară şi de abrogare a Directivei 93/12/CEE

                                     (prezentată de Comisie)

                                         {SEC(2007) 55}
                                         {SEC(2007) 56}

RO                                                                                               RO
 ---pagebreak---                                        EXPUNERE DE MOTIVE

     1.    CONTEXTUL PROPUNERII

           • Motivele şi obiectivele propunerii

           Directiva 98/70/CE1 a stabilit specificaţiile minime pentru benzina şi motorina
           utilizate pentru aplicaţiile mobile rutiere şi nerutiere. Aceste specificaţii au fost
           stabilite din motive legate de protecţia sănătăţii şi a mediului. Prezenta propunere de
           revizuire a Directivei 98/70/CE va contribui la reducerea emisiilor de poluanţi
           atmosferici şi de gaze cu efect de seră provenind de la carburanţii utilizaţi în
           transportul rutier şi nerutier şi va facilita punerea în aplicare a strategiilor
           Comunităţii privind calitatea aerului şi schimbările climatice. Aceasta va duce la
           emisii mai scăzute de pulberi în suspensie şi va permite utilizarea unui volum mai
           mare de biocarburanţi, ţinând totodată cont de cerinţele referitoare la protecţia
           mediului şi a sănătăţii. Ea va reduce emisiile de gaze cu efect de seră provenind de la
           carburanţii reglementaţi.

           Principalele motive pentru revizuirea directivei derivă din evoluţia tehnologiilor
           carburanţilor şi ale motorului şi din creşterea utilizării biocarburanţilor. Obiectivele
           comunitare referitoare la calitatea aerului, stabilite în Strategia tematică privind
           poluarea aerului şi nevoia continuă de a soluţiona problema emisiilor de gaze cu
           efect de seră reprezintă ceilalţi factori majori care fac necesară revizuirea directivei.

           • Contextul general

           Directiva 98/70/CE a fost modificată ultima dată prin Directiva 2003/17/CE2.
           Această modificare s-a referit doar la limitele de sulf din benzină şi motorină,
           stabilite în directivă. Evoluţia continuă a legislaţiei comunitare privind emisiile
           poluante şi legătura dintre tehnologia auto şi calitatea carburanţilor impun revizuirea,
           în paralel, a calităţii carburanţilor.

           Necesitatea unei reexaminări şi a unei eventuale revizuiri a Directivei 98/70/CE sunt
           prevăzute la articolul 9 din aceasta. În acest articol se menţionează că, având în
           vedere:

           – progresul privind reducerea emisiilor poluante generate de autovehicule;

           – evoluţia strategiei privind reducerea emisiilor de CO2 generate de autovehicule;

           – şi dezvoltarea carburanţilor alternativi,

           trebuie analizat dacă aceşti factori au dus la necesitatea de a revizui specificaţiile
           carburanţilor. În plus, sunt menţionate alte aspecte specifice care trebuie supuse

     1
          Directiva 98/70/CE a Parlamentului European şi a Consiliului din 13 octombrie 1998 privind calitatea
          benzinei şi a motorinei şi de modificare a Directivei 93/12/CEE a Consiliului.
     2
          Directiva 2003/17/CE a Parlamentului European şi a Consiliului din 3 martie 2003 de modificare a
          Directivei 98/70/CE privind calitatea benzinelor şi a motorinelor.

RO                                                    2                                                          RO
 ---pagebreak---           analizei. Discuţiile ample purtate cu părţile interesate au identificat o serie de aspecte
          suplimentare care trebuie luate în considerare în cadrul revizuirii.

          • Dispoziţii în vigoare în domeniul de aplicare al propunerii

          Directiva 98/70/CE, astfel cum a fost modificată prin Directiva 2003/17/CE,
          stabileşte specificaţiile minime pentru benzina şi motorina destinate comercializării
          în UE. Directiva stabileşte şi limita conţinutului de sulf pentru motorina destinată
          utilizării de către utilaje mobile nerutiere.

          Directiva 1999/32/CE3 stabileşte limitele conţinutului de sulf pentru anumiţi
          combustibili lichizi şi se referă, printre altele, la combustibilii utilizaţi de navele de
          navigaţie interioară.

          Directiva 93/12/CEE4 reglementase anterior conţinutul de sulf din anumiţi
          combustibili lichizi, dar, în urma modificării sale prin Directivele 98/70/CE şi
          1999/32/CE, doar un articol al directivei a mai rămas în vigoare.

          • Concordanţa cu celelalte politici şi obiective ale Uniunii

          Strategia tematică privind poluarea aerului stabileşte o serie de obiective pentru
          reducerea poluării atmosferice din UE. Prezenta propunere este conformă cu aceste
          obiective, în sensul că are drept scop, în diversele sale aspecte, reducerea sau cel
          puţin evitarea creşterii emisiilor de poluanţi majori.

          În plus, prezenta propunere face parte din strategia de la Kyoto urmată de Uniunea
          Europeană, care se bazează pe acţiunea convergentă a sectoarelor industriei,
          transporturilor, energiei, locuinţelor şi agriculturii.

          Propunerea este în concordanţă cu strategia de dezvoltare durabilă, dat fiind că
          scopul său este de a reduce sau de a evita, acolo unde este posibil, creşterea emisiilor
          poluante nedorite care afectează mediul şi sănătatea şi de a reduce emisiile de gaze
          cu efect de seră generate de transporturi. Cu toate acestea, acest scop trebuie
          îndeplinit într-un mod rentabil şi luând în calcul avantajele pentru societate.

          Directiva propusă are de asemenea ca obiectiv facilitarea realizării obiectivelor
          prezente şi viitoare ale Comunităţii privind biocarburanţii. Strategia Comisiei privind
          biocarburanţii5 precizează că trebuie „să se axeze pe […] asigurarea faptului că
          utilizarea biocarburanţilor nu conduce la probleme tehnice sau de mediu”. În cadrul
          revizuirii directivei, s-au analizat constrângerile legate de utilizarea biocarburanţilor
          şi modificările ce se pot realiza fără a accentua problemele legate de mediu datorate
          utilizării acestora. S-a recunoscut, de asemenea, faptul că vor fi necesare noi revizuiri
          ale limitelor şi ale instrumentelor, pe măsură ce tehnologiile carburanţilor şi ale
          biocarburanţilor se vor dezvolta şi volumul acestora va creşte.

     3
         Directiva 1999/32/CE a Consiliului din 26 aprilie 1999 privind reducerea conţinutului de sulf din
         anumiţi combustibili lichizi şi de modificare a Directivei 93/12/CEE a Consiliului.
     4
         Directiva 93/12/CEE a Consiliului din 23 martie 1993 privind conţinutul de sulf din anumiţi
         combustibili lichizi.
     5
         O Strategie a UE privind biocarburanţii - COM(2006) 34, 8.2.2006.

RO                                                  3                                                        RO
 ---pagebreak---           Propunerea are implicaţii în ceea ce priveşte strategia de la Lisabona şi piaţa internă.
          Specificaţiile carburanţilor îi afectează nu doar pe furnizorii de carburanţi, ci şi pe
          producătorii de autovehicule, de utilaje mobile nerutiere şi de componente ale
          sistemelor de alimentare şi de eşapament. Modificarea specificaţiilor poate duce la
          creşterea sau la scăderea costurilor pentru aceste sectoare. De asemenea,
          specificaţiile au efecte asupra costului carburanţilor furnizaţi şi a dimensiunii pieţelor
          carburanţilor, precum şi asupra consumului general de energie, a emisiilor de gaze cu
          efect de seră şi asupra nivelului consecinţelor poluării atmosferice asupra sănătăţii.
          Implicaţiile modificărilor costurilor au fost estimate şi luate în considerare şi
          modificările propuse nu ar trebui să ducă la creşterea costurilor de ansamblu pentru
          societate.

          Propunerea este în conformitate cu principiul unei mai bune reglementări, întrucât
          aceasta implică simplificarea obligaţiilor impuse sectorului industrial, abrogă o
          directivă, este în concordanţă cu strategiile privind schimbările climatice, dezvoltarea
          durabilă, biocarburanţii şi cu obiectivul strategiei tematice privind calitatea aerului.

          Specificaţiile propuse au fost definite pe baza celor mai bune tehnici disponibile în
          vederea reducerii emisiilor de poluanţi şi de gaze cu efect de seră în cea mai mare
          măsură posibilă, fără a cauza pagube suplimentare asupra mediului. Au fost evaluate
          eventualele compromisuri care trebuie făcute în anumite domenii, de exemplu,
          reducerea conţinutului de sulf poate antrena o creştere a emisiilor de gaze cu efect de
          seră.

     2.   CONSULTAREA PĂRŢILOR INTERESATE ŞI STUDIUL DE IMPACT

          • Consultarea părţilor interesate

          Metode de consultare, principalele sectoare vizate şi profilul general al
          respondenţilor

          Dată fiind natura foarte tehnică a directivei, s-a organizat o consultare a părţilor
          interesate relevante la nivelul UE. În cadrul acestui proces, s-a discutat sfera de
          aplicare a revizuirii, iar părţile interesate au fost invitate să îşi expună punctele de
          vedere asupra diferitelor aspecte ale acesteia. S-au organizat două reuniuni şi ulterior
          s-a oferit ocazia de a prezenta observaţii scrise. Majoritatea respondenţilor au fost de
          acord cu publicarea observaţiilor, astfel că acestea au fost publicate la adresa
          http://forum.europa.eu.int/Public/irc/env/fuel_quality/library.

          Rezumatul răspunsurilor şi modul în care acestea au fost luate în considerare

          Dată fiind varietatea largă a subiectelor abordate de revizuire, nu este posibil să se
          prezinte aici un rezumat exhaustiv al observaţiilor părţilor interesate. Studiul de
          impact prezintă principalele puncte de vedere ale părţilor interesate pentru fiecare
          aspect al revizuirii, în special în cazul în care au existat opinii divergente. În astfel de
          cazuri, Comisia a încercat să stabilească abordarea cea mai credibilă, recunoscând în
          acelaşi timp incertitudinile şi evitând riscul unor consecinţe nedorite pentru mediu
          sau sănătate.

          • Obţinerea şi utilizarea opiniilor experţilor

RO                                                4                                                      RO
 ---pagebreak---      Domeniile ştiinţifice/de competenţă implicate

     Revizuirea acoperă aspecte care se referă, în special, la poluarea atmosferică, la
     tehnologia motoarelor şi a procesului de ardere, la rafinarea petrolului, la tehnologia
     biocarburanţilor şi la emisiile de gaze cu efect de seră.

     Metodologia utilizată

     Revizuirea directivei privind calitatea carburanţilor acoperă o arie largă de domenii şi
     afectează un număr semnificativ de sectoare industriale. Multe dintre aspectele
     abordate şi problemele care stau la baza acestora au un caracter extrem de tehnic.

     Luând în considerare aceşti factori, Comisia a căutat să obţină contribuţii din partea
     organizaţiilor cu competenţe în domeniu. Aceste contribuţii au fost oferite de Centrul
     Comun de Cercetare (CCC) al Comisiei, precum şi prin consultarea structurată a
     părţilor interesate şi prin dialogul şi reuniunile cu fiecare parte interesată sau cu
     grupuri de părţi interesate.

     Cu sprijinul diverselor părţi interesate, CCC a întreprins activităţi ştiinţifice în
     anumite domenii tehnice supuse revizuirii. În cadrul întâlnirilor cu părţile interesate,
     acesta a raportat evoluţia lucrărilor şi a răspuns întrebărilor şi observaţiilor. CCC şi-a
     dat avizul final la data de 28 februarie 2006.

     Principalele organizaţii/experţi consultaţi
     Organizaţia de cercetare a industriei europene a automobilelor (EUCAR) şi
     organizaţia de cercetare a industriei europene a petrolului (CONCAWE) au
     participat, de asemenea, la activitatea experimentală desfăşurată de CCC. Multe
     dintre părţile interesate au furnizat contribuţii la acest proces, acestea fiind detaliate
     în anexa 1 la Studiul de impact.
     Rezumatul recomandărilor primite şi utilizate

     Pentru o mare parte dintre domeniile evaluate în cadrul revizuirii dezacordurile în
     ceea ce priveşte concluziile sunt nesemnificative sau chiar inexistente. Aceste
     domenii sunt: flotele captive, data limită pentru stabilirea unui conţinut de sulf de 10
     ppm pentru motorină, revizuirea Directivei 1999/96/CE, revizuirea politicii
     referitoare la emisiile de CO2 generate de autovehicule, revizuirea Directivei
     1999/30/CE.

     În anumite domenii există interese industriale specifice care favorizează o anumită
     poziţie. Acestea includ limita privind conţinutul de FAME din motorină,
     specificaţiile referitoare la motorina folosită în transportul nerutier, densitatea
     motorinei, conţinutul de compuşi oxigenaţi din benzină, presiunea vaporilor de
     benzină.

     În alte domenii există o divergenţă clară de opinii între diversele sectoare industriale,
     în general între industria producătoare de automobile şi industria petrolieră. Aceste
     divergenţe se referă în special la carta mondială a carburanţilor, hidrocarburile
     aromatice policiclice, detergenţii şi aditivii metalici. Divergenţe există şi referitor la
     impactul aditivilor metalici asupra echipamentelor de control al emisiilor şi la
     limitele stabilite pentru etanol şi pentru presiunea vaporilor.

RO                                          5                                                     RO
 ---pagebreak---      Conform anumitor sectoare industriale, aditivii metalici ar creşte riscul de avariere a
     sistemelor de control al gazelor de eşapament la autovehicule, în timp ce producătorii
     de aditivi contestă această afirmaţie. Până în prezent nu s-a putut ajunge la un acord
     asupra unei metode de testare prin care să se verifice dacă aditivii metalici cauzează
     într-adevăr pagube.

     Folosirea etanolului în amestec cu benzină poate duce la emisii poluante sporite care
     conduc la formarea de ozon la nivelul solului. Amestecurile cu conţinut mai ridicat
     de etanol ridică probleme de compatibilitate cu anumite autovehicule. Utilizarea
     etanolului şi a altor biocarburanţi oferă posibilitatea de a reduce emisiile de gaze cu
     efect de seră produse de-a lungul ciclului de viaţă de carburanţii utilizaţi în
     transportul rutier. Rezultatele studiului de impact sunt contestate, în special de către
     sectorul de aprovizionare cu etanol.

     S-a menţionat existenţa unor riscuri potenţial grave cu consecinţe ireversibile în
     anumite domenii, în special de către constructorii de automobile şi de industria
     petrolieră. Aceste riscuri includ pagubele cauzate autovehiculelor şi creşterea
     emisiilor poluante şi a emisiilor de gaze cu efect de seră.

     Mijloacele utilizate pentru a pune recomandările experţilor la dispoziţia publicului

     După cum s-a arătat mai sus, observaţiile părţilor interesate cu privire la toate
     aspectele revizuirii au fost făcute publice pe internet, cu excepţia cazurilor în care
     părţile interesate au solicitat confidenţialitatea observaţiilor lor.

     • Studiul de impact

     Comisia a efectuat studiul de impact prevăzut în programul său de lucru. Raportul
     său este disponibil în documentul SEC(2007) 55. Studiul de impact analizează
     următoarele şaisprezece aspecte:

     a)    oportunitatea înlocuirii specificaţiilor privind carburanţii incluse în directivă cu
           cele din carta mondială a carburanţilor, propusă de industria constructorilor de
           automobile;

     b)    dat fiind că directiva nu prescrie o limită, oportunitatea introducerii unei limite
           maxime a conţinutului de FAME (biodiesel) din motorină. O astfel de limită ar
           restrânge cantitatea de FAME care ar putea fi amestecată cu motorina;

     c)    eventualele rezultate benefice asupra mediului ale stabilirii în directivă a unor
           specificaţii minime pentru GPL, gazul natural şi biocarburanţi;

     d)    eventualele rezultate benefice asupra mediului ale stabilirii unor specificaţii
           speciale pentru carburanţii destinaţi utilizării de către flotele captive;

     e)    data de la care este obligatoriu conţinutul maxim de sulf de 10 ppm pentru
           motorină. Acest nivel de sulf este necesar pentru a îmbunătăţi funcţionarea
           echipamentelor de control al emisiilor poluante;

RO                                          6                                                     RO
 ---pagebreak---           f)     oportunitatea modificării anumitor parametri în urma revizuirii Directivei
                 1999/96/CE6, pentru a se asigura funcţionarea corectă a autovehiculelor care
                 respectă specificaţii mai stricte referitoare la emisii;

          g)     oportunitatea modificării anumitor parametri în urma revizuirii acordurilor
                 voluntare referitoare la emisiile de CO2 generate de autovehicule, pentru a le
                 permite constructorilor de automobile să-şi respecte angajamentele luate;

          h)     necesitatea modificării anumitor parametri ai carburanţilor în urma revizuirii
                 Directivei 1999/30/EC7, pentru a permite respectarea valorilor limită de calitate
                 a aerului;

          i)     necesitatea modificării conţinutului maxim de hidrocarburi aromatice
                 policiclice (în prezent stabilit la 11%) al motorinei, pentru a reduce emisiile
                 poluante ale autovehiculelor;

          j)     necesitatea modificării specificaţiilor pentru motorina destinată utilizării de
                 către utilajele mobile nerutiere, pentru a permite introducerea de utilaje care
                 respectă noile limite de emisii;

          k)     necesitatea modificării directivei ţinând cont de posibilele avantaje asupra
                 mediului care ar putea rezulta din folosirea mai largă a detergenţilor în
                 carburanţi;

          l)     necesitatea modificării directivei în ceea ce priveşte posibila utilizare a
                 aditivilor metalici în carburanţi, dat fiind că efectul pe care aceştia îl au asupra
                 autovehiculelor şi asupra emisiilor nu a fost stabilit cu certitudine;

          m)     oportunitatea modificării densităţii maxime a motorinei ţinând cont de
                 densitatea mai ridicată a FAME (biodiesel), pentru a facilita amestecul acestora
                 cu motorina;

          n)     necesitatea modificării limitelor maxime de compuşi oxigenaţi în benzină,
                 ţinând cont de oportunitatea promovării utilizării biocarburanţilor;

          o)     necesitatea modificării limitei maxime a presiunii vaporilor de benzină în
                 vederea promovării utilizării biocarburanţilor, dat fiind faptul că o modificare a
                 presiunii vaporilor ar putea duce la emisii sporite de compuşi organici volatili;

          p)     oportunitatea unei modificări a directivei pentru a lua în considerare emisiile de
                 gaze cu efect de seră produse de carburanţi de-a lungul ciclului de viaţă şi
                 pentru a oferi astfel un stimulent neutru pe plan tehnologic în favoarea

     6
         Directiva 1999/96/CE privind apropierea legislaţiei statelor membre privind măsurile care trebuie luate
         împotriva emisiei de gaze şi particule poluante provenind de la motoarele cu aprindere prin comprimare
         folosite la autovehicule şi emisiei de gaze poluante provenind de la motoarele cu aprindere prin scânteie
         alimentate cu gaze naturale sau gaz petrolier lichefiat folosite la autovehicule şi de modificare a
         Directivei 88/77/CEE a Consiliului şi confirmarea normelor obligatorii aplicabile emisiilor de NOx ale
         vehiculelor grele.
     7
         Directiva 1999/30/CE privind valorile limită pentru dioxidul de sulf, dioxidul de azot şi oxizii de azot,
         pulberile în suspensie şi plumbul din aerul înconjurător.

RO                                                      7                                                            RO
 ---pagebreak---                     decarbonizării carburanţilor de transport şi a dezvoltării de biocarburanţi noi de
                    o calitate superioară.

     Opţiunile luate în considerare diferă pentru fiecare dintre aceste aspecte. În ceea ce priveşte
     literele (f) şi (g) singura opţiune fezabilă este aceea de a nu întreprinde nicio acţiune. Pentru
     toate celelalte aspecte, posibilitatea de a menţine situaţia de status quo a fost analizată
     simultan cu alte opţiuni, în număr de una până la şase, după caz. Aceste alte opţiuni includ o
     acţiune voluntară din partea unuia sau a mai multor sectoare ale industriei, introducerea sau
     înăsprirea limitelor indicate în specificaţii, precum şi introducerea de noi elemente în
     directivă.

     3.       ELEMENTE JURIDICE ALE PROPUNERII

              • Rezumatul măsurilor propuse

              Pentru majoritatea aspectelor analizate, s-a ajuns la concluzia că se recomandă să nu
              se întreprindă nicio acţiune. În anumite domenii, modificările aduse directivei vor
              duce la o reducere a emisiilor poluante şi de gaze cu efect de seră şi la costuri totale
              mai scăzute. Principalele modificări propuse a se aduce directivei sunt:

              1)    Data obligatorie pentru trecerea la conţinutul maxim de sulf de 10ppm în
                    motorină se confirmă ca fiind 2009. Aceasta va duce la scăderea emisiilor
                    poluante, în special a pulberilor în suspensie, şi va facilita introducerea altor
                    echipamente de control antipoluant, oferind siguranţă sectoarelor industriale.

              2)    Conţinutul maxim de hidrocarburi aromatice policiclice din motorină se va
                    reduce la 8% începând cu 2009. Aceasta poate duce la o reducere a emisiilor de
                    pulberi în suspensie şi hidrocarburi aromatice policiclice. Procentul şi data au
                    fost alese astfel încât să se asigure că modificarea propusă nu va avea nicio
                    incidenţă financiară.

              3)    Conţinutul maxim de sulf din motorina fără destinaţie rutieră se va reduce de la
                    1 000 ppm la 10 ppm pentru echipamentele terestre şi de la 1 000 ppm la 300
                    ppm pentru navigaţia interioară. Modificarea privind echipamentele terestre va
                    facilita introducerea de motoare şi echipamente de control al emisiilor mai
                    avansate, precum şi reducerea emisiilor de pulberi în suspensie provenind de la
                    echipamentele existente. Modificarea privind navigaţia interioară va garanta că
                    motoarele respectă nivelele de emisii poluante aprobate.

              4)    Pentru a permite utilizarea unui volum mai mare de biocarburanţi în amestec cu
                    benzina, s-a stabilit un amestec de benzină specific, cu un conţinut mai ridicat
                    de compuşi oxigenaţi (care poate conţine până la 10% etanol). Din acelaşi
                    motiv, presiunea maximă a vaporilor permisă pentru benzina cu conţinut de
                    etanol a fost mărită. Toate amestecurile disponibile pe piaţă vor fi clar
                    etichetate. Aceste modificări vor facilita dezvoltarea pieţei biocarburanţilor,
                    evitând în acelaşi timp eventualele riscuri de avariere a vehiculelor existente.
                    Creşterea emisiilor de compuşi organici volatili va fi controlată prin colectarea
                    acestora la staţiile de benzină, pentru toţi carburanţii. Comisia va înainta o
                    propunere de introducere obligatorie a sistemului de recuperare a vaporilor la
                    staţiile de alimentare în 2007.

RO                                                  8                                                    RO
 ---pagebreak---      5)    Se introduce monitorizarea obligatorie a gazelor cu efect de seră pe durata
           ciclului de viaţă al carburanţilor, începând cu anul 2009. Începând cu 2011,
           aceste emisii vor trebui reduse cu 1% în fiecare an. Acest fapt va asigura
           contribuţia sectorului carburanţilor la realizarea obiectivelor pe termen lung ale
           Comunităţii de reducere a gazelor cu efect de seră şi la eforturile de
           îmbunătăţire a eficienţei autovehiculelor. De asemenea, aceasta va stimula
           continuarea dezvoltării carburanţilor cu conţinut scăzut de carbon şi luarea de
           alte măsuri în vederea reducerii emisiilor provenind din lanţul de producţie.

     6)    Presiunea maximă a vaporilor permisă pentru amestecurile conţinând etanol a
           fost modificată pentru a permite dezvoltarea industriei emergente a
           biocarburanţilor. Cu toate acestea, dat fiind că este posibilă producerea unei
           benzine de bază cu un conţinut mai ridicat de biocarburanţi şi etanol şi cu o
           presiune a vaporilor mai scăzută, companiile petroliere au fost invitate să
           producă astfel de amestecuri şi în Europa. Limita presiunii vaporilor ar putea fi
           revizuită de îndată ce această benzină de bază cu o presiune scăzută a vaporilor
           va fi disponibilă în cantităţi suficiente.

     În plus, directiva propusă clarifică posibilitatea de a recurge la derogarea legată de
     limita presiunii vaporilor în condiţii de iarnă arctică sau severă, în vederea înlăturării
     interpretărilor greşite şi a sporirii certitudinii juridice. Ea introduce, de asemenea, o
     nouă clauză de revizuire. Directiva propusă actualizează totodată textul Directivei
     98/70/CE, pe care o modifică în sensul eliminării elementelor superflue.

     • Temeiul juridic

     Prezenta propunere de directivă are două temeiuri juridice (articolul 95 şi articolul
     175) întrucât ea modifică un act şi abrogă un altul, ambele având la bază articolul 95
     (fostul articol 100a) şi modifică un al treilea act care are la bază articolul 175 (fostul
     articol 130s).

     • Principiul subsidiarităţii

     Obiectivele prezentei propuneri nu pot fi realizate în mod satisfăcător de către statele
     membre, dat fiind că există o piaţă comunitară pentru vehiculele rutiere şi că un
     aspect important al funcţionării lor corespunzătoare este calitatea carburanţilor
     disponibili. Dacă statele membre ar lua măsuri individuale, piaţa unică a
     carburanţilor pentru transportul rutier ar înceta să mai existe, dat fiind că
     specificaţiile aplicabile nu ar mai fi uniforme. Acest lucru ar avea efecte dăunătoare
     din punct de vedere economic şi ar diminua siguranţa aprovizionării cu energie,
     întrucât piaţa din fiecare stat membru ar depinde exclusiv de rezerva de energie
     produsă în funcţie de specificaţiile proprii, împiedicând astfel schimbul între statele
     membre în cazul perturbării pieţei.

     Prin armonizarea specificaţiilor carburanţilor la nivel comunitar, beneficiile reducerii
     daunelor produse asupra mediului şi sănătăţii prin utilizarea carburanţilor pentru
     transportul rutier vor creşte şi vor avea un cost inferior. Dat fiind că poluanţii
     atmosferici sunt transportaţi dintr-o ţară în alta, se recomandă întreprinderea unei
     acţiuni concertate pentru reducerea emisiilor în întreaga Comunitate.

     În consecinţă, propunerea se conformează principiului subsidiarităţii.

RO                                          9                                                     RO
 ---pagebreak---            • Principiul proporţionalităţii

           Propunerea respectă principiul proporţionalităţii din următoarele motive:

           Propunerea ia forma unei directive care defineşte specificaţiile minime ale
           carburanţilor, în scopul protejării mediului şi a sănătăţii. Directiva nu abordează alte
           aspecte tehnice ale specificaţiilor carburanţilor, acestea fiind guvernate de norme
           europene, în conformitate cu principiul unei mai bune reglementări.

           Propunerea nu sporeşte sarcina administrativă sau financiară pentru Comunitate sau
           pentru guvernele naţionale, regionale sau locale. Cerinţele referitoare la aceste
           organisme rămân neschimbate faţă de cele ale directivei existente.

           În cursul elaborării propunerilor s-au analizat costurile şi beneficiile, astfel cum este
           detaliat în studiul de impact. Măsurile propuse au fost alese astfel încât avantajele să
           fie în orice moment superioare costurilor. În acest fel, s-au minimalizat costurile
           totale pe care trebuie să le suporte atât operatorii, cât şi cetăţenii.

           • Alegerea instrumentelor

           Instrument propus: directivă.

           Alte instrumente nu ar fi adecvate deoarece, pentru a garanta un anumit nivel de
           siguranţă, calitatea carburanţilor trebuie reglementată printr-un act cu efect
           obligatoriu. Sunt eliminate astfel toate posibilităţile, cu excepţia unei directive sau a
           unui regulament. Întrucât este necesar doar controlul asupra specificaţiilor definitive
           ale carburanţilor, nu şi asupra modului în care se asigură respectarea acestora, un
           regulament ar fi excesiv de strict.

     4.    INCIDENŢA BUGETARĂ

           Propunerea nu are nicio implicaţie pentru bugetul comunitar.

     5.    INFORMAŢII SUPLIMENTARE

           • Simplificare

           Propunerea prevede simplificarea legislaţiei prin modificarea a două directive
           existente (Directiva 98/70/CE şi Directiva 1999/32/CE8). Directivele astfel
           modificate sunt mai scurte, mai clare, evită suprapunerea actuală şi lasă mai puţin loc
           pentru incertitudini juridice.

           • Abrogarea dispoziţiilor în vigoare

           Propunerea va duce la abrogarea unei directive existente superflue (Directiva
           93/12/CEE9).

     8
          A se vedea notele 1 şi 3 de mai sus.
     9
          A se vedea nota 4 de mai sus.

RO                                               10                                                    RO
 ---pagebreak---           • Reexaminare/revizuire/clauza de caducitate

          Propunerea include o clauză de revizuire.

          • Tabelul de corespondenţă

          Statele membre vor comunica Comisiei textele dispoziţiilor de drept intern care
          transpun directiva, precum şi un tabel de corespondenţă între respectivele acte şi
          prezenta directivă.

          • Spaţiul Economic European

          Actul propus prezintă interes pentru SEE şi, prin urmare, ar trebui extins la Spaţiul
          Economic European.

     6.   DESCRIEREA ELEMENTELOR

          Articolul 1

          Punctul 1. Se modifică articolul 2 prin adăugarea unui nou alineat (5) în care se
          definesc mai clar condiţiile de iarnă arctică sau grea.

          Punctul 2. Se modifică articolul 3. Se elimină literele (a) şi (b) de la alineatul (2),
          deoarece acestea sunt superflue. Se modifică litera (c) în sensul autorizării
          comercializării benzinei care respectă specificaţiile din anexa V.

          Alineatul (3) se înlocuieşte pentru a cuprinde cerinţa etichetării tuturor carburanţilor
          care respectă specificaţiile de la anexele III şi IV.

          Alineatele (4), (5) şi (6) se elimină; acestea au devenit superflue, întrucât toate
          derogările au ca termen de expirare anii 2003, 2005 sau 2007.

          Alineatul (7) se înlocuieşte pentru a preciza conţinutul maxim de plumb al benzinei
          cu plumb pe care statele membre ar putea continua să o autorizeze, în cantităţi mici.

          Punctul 3. Se modifică articolul 4. La alineatul (1), se elimină literele (a) şi (b),
          deoarece acestea sunt superflue. Litera (e) se înlocuieşte pentru a confirma data de 1
          ianuarie 2009 ca fiind data de la care toate tipurile de motorină vor avea un conţinut
          maxim de sulf de 10 mg/kg.

          Alineatele (2) şi (3) se elimină; acestea au devenit superflue, întrucât toate derogările
          au ca termen de expirare anii 2003 şi 2007. Alineatul (4) se elimină, deoarece
          procedura referitoare la derogările prevăzute la alineatele (2) şi (3) nu mai este
          necesară.

          Alineatul (5) se înlocuieşte pentru a introduce specificaţii mai stricte referitoare la
          conţinutul de sulf pentru motorina utilizată la utilajele mobile nerutiere.

          Alineatul (6) se adaugă pentru a introduce o limită maximă mai strictă pentru
          conţinutul de sulf al motorinei destinate utilizării de către navele de navigaţie

RO                                              11                                                    RO
 ---pagebreak---            interioară până la 31 decembrie 2009. O reducere suplimentară va intra în vigoare cel
           târziu la 31 decembrie 2011.

           Punctul 4. Se modifică titlul articolului 6 şi se introduce un nou alineat, în temeiul
           căruia statele membre care doresc să recurgă la derogarea privind presiunea vaporilor
           pe perioada de vară, datorită unor condiţii de iarnă arctică sau severă, au obligaţia de
           a obţine aprobarea Comisiei.

           Punctul 5. Se introduc două noi articole. Primul articol instituie obligaţia statelor
           membre de a cere furnizorilor de carburanţi să prezinte rapoarte privind emisiile de
           gaze cu efect de seră pe care le generează în timpul ciclului de viaţă carburanţii
           furnizaţi. Metodologia mecanismului de raportare urmează a fi stabilită prin
           coordonare cu dispoziţiile Directivei 2003/30/CE. O cerinţă suplimentară, care va
           intra în vigoare ulterior, impune reducerea cantităţilor de emisii raportate.

           Cel de-al doilea articol prevede că, în conformitate cu procedura menţionată la
           articolul 11 alineatul (2), Comisia adoptă măsurile necesare în vederea modificării
           specificaţiilor referitoare la amestecul de etanol în benzină şi, în special, în ceea ce
           priveşte presiunea vaporilor.

           Punctul 6. Se introduce un nou articol prin care Comisia este invitată să continue
           elaborarea de metode de testare adecvate pentru utilizarea aditivilor metalici în
           carburanţi.

           Punctul 7. Se înlocuieşte articolul iniţial prin care se instituia obligaţia Comisiei de a
           prezenta rapoarte legate de obiectul directivei la intervale regulate. Primul raport este
           prevăzut pentru 31 decembrie 2012, urmând ca rapoartele ulterioare să fie prezentate
           din trei în trei ani. Aceste rapoarte vor fi însoţite de propuneri, dacă este necesar.
           Acest articol precizează, de asemenea, elementele care trebuie examinate, printre
           altele, în rapoartele respective.

           Punctul 8. Se înlocuieşte articolul 11 iniţial (enumerat în anexa III punctul 80 din
           Regulamentul (CE) Nr. 1882/200310) pentru a se face trimitere la procedura de
           reglementare cu control.

           Punctul 9. Se elimină articolul 14, care a devenit superfluu.

           Punctul 10. Se elimină anexa I la Directiva 98/70/CE, care a devenit superfluă.

           Punctul 11. Se elimină anexa II la Directiva 98/70/CE, care a devenit superfluă.

           Punctul 12. La anexa III se măreşte limita maximă a presiunii vaporilor pentru
           amestecurile conţinând etanol.

           Punctul 13. La anexa IV, conţinutul maxim permis de hidrocarburi aromatice
           policiclice în motorină este modificat la 8%, iar nota de subsol 3 este modificată în
           urma confirmării datei de 1 ianuarie 2009 ca data de la care toate tipurile de motorină
           vor avea un conţinut maxim de sulf de 10 mg/kg.

     10
          JO L 284, 31.10.2003, p. 1.

RO                                                12                                                    RO
 ---pagebreak---      Punctul 14. Se adaugă o nouă anexă V, care conţine specificaţiile pentru benzina
     care are un conţinut de etanol de până la 10% şi include o creştere a conţinutului
     maxim pentru fiecare compus oxigenat, conţinutul total de compuşi oxigenaţi fiind
     de 3,7%.

     Punctul 15. Se adaugă o nouă anexa VI, care prevede nivelul de creştere autorizat al
     presiunii vaporilor pentru diverse tipuri de amestecuri conţinând etanol.

     Articolul 2

     Directiva 1999/32/CE conţine o referire la carburanţii destinaţi utilizării de navele de
     navigaţie interioară. Modificările aduse de prezenta propunere specificaţiilor
     carburanţilor utilizaţi de aceste nave necesită o modificare corespunzătoare a
     directivei respective.

     Articolul 3

     Modificările anterioare ale Directivei 93/12/CEE prin Directivele 1998/70/CE şi
     1999/32/CE au făcut ca un singur alineat al articolului 2 din aceasta să rămână în
     vigoare. Acesta este superfluu şi prin urmare directiva în cauză este abrogată.

     Articolul 4

     Data limită pentru transpunere este stabilită la 31 decembrie 2008.

RO                                         13                                                   RO
 ---pagebreak---                                                                 2007/0019 (COD)

                                                   Propunere

                 DIRECTIVA PARLAMENTULUI EUROPEAN ŞI A CONSILIULUI

      de modificare a Directivei 98/70/CE în ceea ce priveşte specificaţiile pentru benzine şi
      motorine, de introducere a unui mecanism de monitorizare şi reducere a emisiilor de
       gaze cu efect de seră generate de carburanţii din transportul rutier, de modificare a
      Directivei 1999/32/CE a Consiliului în ceea ce priveşte specificaţiile pentru carburanţii
          folosiţi de navele de navigaţie interioară şi de abrogare a Directivei 93/12/CEE

                                      (Text cu relevanţă pentru SEE)

     PARLAMENTUL EUROPEAN ŞI CONSILIUL UNIUNII EUROPENE,

     având în vedere Tratatul de instituire a Comunităţii Europene, în special articolele 95 şi 175
     alineatul (1),

     având în vedere propunerea Comisiei11,

     având în vedere avizul Comitetului Economic şi Social European12,

     având în vedere avizul Comitetului Regiunilor13,

     hotărând în conformitate cu procedura prevăzută la articolul 251 din tratat14,

     întrucât:

     (1)    Directiva 98/70/CE a Parlamentului European şi a Consiliului din 13 octombrie 1998
            privind calitatea benzinei şi a motorinei şi de modificare a Directivei 93/12/CEE a
            Consiliului15 stabileşte specificaţiile minime pentru benzina şi motorina utilizate
            pentru aplicaţiile mobile rutiere şi nerutiere, din motive legate de protecţia sănătăţii şi
            a mediului.

     (2)    Comunicarea Comisiei către Consiliu şi Parlamentul European – O strategie tematică
            privind poluarea aerului16 a stabilit obiective de reducere a emisiilor poluante până în
            anul 2020. Aceste obiective au rezultat în urma unei analize amănunţite a costurilor şi
            beneficiilor. Au fost stabilite, mai ales, obiective de reducere a emisiilor de SO2 cu

     11
             JO C […], […], p. […].
     12
             JO C […], […], p. […].
     13
             JO C […], […], p. […].
     14
             JO C […], […], p. […].
     15
             Directiva 93/12/CEE a Consiliului din 23 martie 1993 privind conţinutul de sulf din anumiţi
             combustibili lichizi (JO L 74, 27.3.1993, p. 81).
     16
             Comunicarea Comisiei către Consiliu şi Parlamentul European: O strategie tematică privind poluarea
             aerului – COM(2005) 446.

RO                                                      14                                                        RO
 ---pagebreak---            82%, a emisiilor de NOx cu 60%, a emisiilor de compuşi organici volatili (COV) cu
           51% şi a PM2,5 cu 59% în raport cu emisiile înregistrate în anul 2000. Consecinţele
           modificărilor aduse Directivei 98/70/CE asupra emisiilor de COV ale staţiilor de
           benzină ar trebui luate în considerare în dispoziţiile legislative viitoare.

     (3)   Comunitatea s-a angajat prin Protocolul de la Kyoto să atingă obiectivele fixate în
           privinţa reducerii emisiilor de gaze cu efect de seră pentru perioada 2008-2012. În
           prezent, transportul terestru generează aproape 20% din aceste emisii. Comunitatea
           analizează în prezent nivelul de reducere a gazelor cu efect de seră care ar trebui atins,
           dincolo de cel impus prin angajamentul de la Kyoto. Pentru îndeplinirea obiectivelor
           viitoare este necesară participarea tuturor sectoarelor.

     (4)   Un aspect al emisiilor de gaze cu efect de seră generate de mijloacele de transport a
           fost abordat în politica comunitară privind emisiile de CO2 generate de autovehicule.
           Carburanţii folosiţi în transportul rutier contribuie în mare măsură la emisiile totale de
           gaze cu efect de seră ale Comunităţii. Monitorizarea şi reducerea gazelor cu efect de
           seră generate de carburanţi pe durata ciclului de viaţă pot ajuta Comunitatea să îşi
           îndeplinească obiectivele de reducere a gazelor cu efect de seră prin decarbonizarea
           carburanţilor utilizaţi în transport.

     (5)   Comunitatea a adoptat reglementări care limitează emisiile poluante generate de
           vehiculele utilitare uşoare şi grele pentru transportul rutier. Specificaţiile referitoare la
           carburanţi reprezintă unul dintre factorii care pot facilita respectarea limitelor stabilite
           pentru aceste emisii.

     (6)   Directiva 2003/30/CE a Parlamentului European şi a Consiliului din 8 mai 2003 de
           promovare a utilizării biocombustibililor şi a altor combustibili regenerabili pentru
           transport17 are drept obiectiv promovarea utilizării biocarburanţilor în cadrul
           Comunităţii. Strategia comunitară privind biocarburanţii a fost detaliată în
           Comunicarea Comisiei din 2006 intitulată „O strategie a UE privind biocarburanţii”18.
           Comunicarea precizează în mod clar că, deşi există dorinţa de a dezvolta în continuare
           biocarburanţii şi tehnologia aferentă acestora, această dezvoltare nu trebuie să ducă la
           creşterea efectului negativ asupra mediului şi subliniază necesitatea de a reduce şi mai
           mult emisiile de gaze cu efect de seră. De asemenea, Comunicarea recunoaşte
           necesitatea de a încuraja dezvoltarea tehnologiei biocombustibililor.

     (7)   Directiva 98/70/CE stabileşte o legătură între presiunea maximă a vaporilor de benzină
           în perioada de vară şi existenţa unor condiţii de iarnă arctică sau severă. Deoarece
           punerea în aplicare a acestor dispoziţii a dus la incertitudine juridică, ar trebui
           precizate condiţiile care reglementează recurgerea la derogare.

     (8)   Directiva 97/68/CE a Parlamentului European şi a Consiliului din 16 decembrie 1997
           privind apropierea legislaţiilor statelor membre referitoare la măsurile împotriva
           emisiei de poluanţi gazoşi şi de pulberi provenind de la motoarele cu ardere internă
           care urmează să fie instalate pe echipamentele mobile fără destinaţie rutieră19

     17
           JO L 123, 17.5.2003, p. 42.
     18
           O strategie a UE privind biocarburanţii – COM(2006) 34, 8.2.2006.
     19
           Directiva 97/68/CE a Parlamentului European şi a Consiliului din 16 decembrie 1997 privind
           apropierea legislaţiilor statelor membre referitoare la măsurile împotriva emisiei de poluanţi gazoşi şi de
           pulberi provenind de la motoarele cu ardere internă care urmează să fie instalate pe echipamentele

RO                                                        15                                                             RO
 ---pagebreak---             stabileşte limitele emisiilor pentru motoarele instalate pe utilajele mobile nerutiere.
            Pentru aceste utilaje este nevoie de carburanţi care permit funcţionarea
            corespunzătoare a motorului.

     (9)    Arderea carburanţilor pentru transportul rutier generează aproximativ 20% din emisiile
            de gaze cu efect de seră din Comunitate. O modalitate de reducere a acestor emisii este
            reducerea emisiilor de gaze cu efect de seră generate pe durata ciclului de viaţă de
            aceşti carburanţi. Aceasta se poate face în mai multe moduri. Având în vedere ambiţia
            Comunităţii de a reduce şi mai mult emisiile de gaze cu efect de seră şi rolul important
            pe care îl au emisiile provenind din transportul rutier, se recomandă punerea în
            aplicare a unui mecanism ce ar obliga furnizorii de carburanţi să raporteze emisiile de
            gaze cu efect de seră generate pe durata ciclului de viaţă de carburanţii pe care îi
            furnizează şi să reducă anual aceste emisii într-o proporţie determinată, începând din
            2010. În măsura în care prezenta directivă va avea drept consecinţă dezvoltarea
            biocarburanţilor, mecanismul de raportare şi reducere a emisiilor de gaze cu efect de
            seră se va elabora în mod coordonat cu dispoziţiile Directivei 2003/30/CE.

     (10)   Dat fiind că numeroase sectoare economice sunt implicate în aprovizionarea cu diverşi
            carburanţi care vor contribui la atingerea obiectivului de decarbonizare a carburanţilor
            din transport, se va organiza o consultare exhaustivă cu toate părţile interesate, în
            coordonare cu dispoziţiile Directivei 2003/30/CE.

     (11)   Comisia a stabilit obiectivul ca până în anul 2020 biocarburanţii să reprezinte cel puţin
            10% din carburanţii utilizaţi în transport. Progresele permanente ale tehnologiei auto şi
            ale tehnologiei carburanţilor, la care se adaugă dorinţa continuă de a garanta un nivel
            optim de protecţie a mediului şi a sănătăţii, fac ca specificaţiile carburanţilor să
            necesite o revizuire periodică, pe baza studiilor şi analizelor suplimentare privind
            influenţa aditivilor şi a conţinutului de biocarburanţi asupra emisiilor poluante. În
            consecinţă, este necesar ca posibilitatea de decarbonizare a carburanţilor utilizaţi în
            transport să facă obiectul unor rapoarte regulate.

     (12)   Folosirea detergenţilor poate contribui la păstrarea curăţeniei motoarelor, reducând,
            astfel, emisiile poluante. În prezent, nu există o modalitate satisfăcătoare de testare a
            mostrelor de carburanţi în ceea ce priveşte proprietăţile detergente. Prin urmare,
            responsabilitatea informării clienţilor cu privire la avantajele utilizării detergenţilor
            revine furnizorilor de carburanţi şi de autovehicule. Cu toate acestea, Comisia ar trebui
            să estimeze dacă progresele ulterioare permit o abordare mai bună în vederea
            optimizării utilizării şi a avantajelor detergenţilor.

     (13)   Este necesar ca detaliile privind amestecul de etanol în benzină, în special limitele
            presiunii vaporilor şi variantele posibile pentru ca amestecurile de etanol să nu
            depăşească limitele permise ale presiunii vaporilor, să fie revizuite pe baza experienţei
            dobândite prin aplicarea Directivei 98/70/CE.

     (14)   Amestecul de etanol din benzină duce la creşterea presiunii vaporilor carburantului
            astfel obţinut, iar presiunea vaporilor pentru amestecurile de benzină trebuie controlată
            pentru a limita emisiile de poluanţi în aer.

            mobile fără destinaţie rutieră (JO L 59, 27.2.1998, p. 1), astfel cum a fost modificată prin Directiva
            2004/26/CE (JO L 146, 30.4.2004, p. 1).

RO                                                       16                                                          RO
 ---pagebreak---      (15)   Amestecul de etanol în benzină modifică în mod neuniform presiunea vaporilor
            amestecului de carburant obţinut. Pentru ca presiunea vaporilor benzinei care rezultă
            din combinarea a două amestecuri autorizate de benzină şi etanol să se menţină sub
            limita autorizată, este necesar să se definească depăşirea autorizată a presiunii
            vaporilor pentru astfel de amestecuri, astfel ca aceasta să corespundă creşterii efective
            a presiunii vaporilor care rezultă în urma adăugării unui procent dat de etanol în
            benzină.

     (16)   Pentru a încuraja utilizarea carburanţilor cu conţinut scăzut de carbon, respectând în
            acelaşi timp obiectivele referitoare la poluarea atmosferică, ar trebui ca rafinăriile să
            pună la dispoziţie benzină cu o presiune scăzută a vaporilor, în cantităţi suficiente. Dat
            fiind că pentru moment lucrurile nu stau astfel, se măreşte limita presiunii vaporilor
            pentru amestecurile cu etanol pentru a permite dezvoltarea pieţei biocarburanţilor.

     (17)   Directiva 98/70/CE prevede că ar trebuie adoptate anumite măsuri în conformitate cu
            Decizia 1999/468/CE a Consiliului din 28 iunie 1999 de stabilire a normelor privind
            exercitarea competenţelor de executare conferite Comisiei20.

     (18)   Decizia 1999/468/CE a fost modificată prin Decizia 2006/512/CE, care a introdus o
            procedură de reglementare cu control pentru măsurile cu caracter general având ca
            obiect modificarea unor elemente neesenţiale ale unui act de bază adoptat în
            conformitate cu procedura menţionată la articolul 251 din tratat, inclusiv prin
            suprimarea anumitor elemente, sau completarea acestuia prin adăugarea de elemente
            neesenţiale.

     (19)   În cadrul stabilirii unui nou mecanism de monitorizare a emisiilor de gaze cu efect de
            seră, ar trebui conferită Comisiei competenţa de a stabili metoda care să fie utilizată
            pentru raportarea privind emisiile de gaze cu efect de seră generate pe durata ciclului
            de viaţă de carburanţii utilizaţi în transportul rutier şi pentru utilajele mobile nerutiere.
            Dat fiind că aceste măsuri, similar celor referitoare la adaptarea metodelor analitice
            permise prevăzute la articolul 10 din Directiva 98/70/CE, au un caracter general şi au
            scopul de a completa directiva respectivă prin adăugarea de elemente noi neesenţiale,
            acestea ar trebui să fie adoptate în conformitate cu procedura de reglementare cu
            control prevăzută la articolul 5a din Decizia 1999/468/CE.

     (20)   Directiva 98/70/CE prevede o serie de specificaţii referitoare la carburanţi, dintre care
            unele au devenit superflue. În plus, directiva cuprinde o serie de derogări care au
            expirat. Din motive de claritate, este necesar ca aceste elemente să fie eliminate.

     (21)   Tehnologia biocarburanţilor se află într-o evoluţie continuă. Sunt necesare cercetări
            suplimentare privind toate metodele posibile de convertire a biomasei în carburant
            destinat utilizării în transport. Prin urmare, este necesar să se adopte o abordare
            echilibrată în privinţa limitelor stabilite în directivă pentru a creşte, dacă este cazul,
            utilizarea diverşilor biocarburanţi, cum ar fi: metanolul, etanolul, alcooli superiori,
            eteri şi alţi compuşi oxigenaţi.

     (22)   Directiva 1999/32/CE a Consiliului din 26 aprilie 1999 privind reducerea conţinutului
            de sulf din anumiţi combustibili lichizi şi de modificare a Directivei 93/12/CE a

     19
            JO L 184, 17.7.1999, p. 23. Decizie astfel cum a fost modificată prin Decizia 2006/512/EC (JO L 200,
            22.7.2006, p.11).

RO                                                      17                                                         RO
 ---pagebreak---             Consiliului21 stabileşte anumite aspecte ale utilizării carburanţilor în transportul pe
            căile navigabile interioare. Este necesară o delimitare mai clară între domeniul de
            aplicare al directivei respective şi cel al Directivei 98/70/CE. Ambele directive
            stabilesc limite pentru conţinutul maxim de sulf al motorinei folosite de navele de
            navigaţie interioară. Din motive de claritate şi certitudine juridică, este necesar, prin
            urmare, să se adapteze ambele directive pentru ca doar una dintre ele să stabilească
            această limită.

     (23)   Prin urmare, Directiva 98/70/CE şi Directiva 99/32/CE ar trebui modificate în
            consecinţă.

     (24)   Directiva 93/12/CEE a Consiliului din 23 martie 1993 privind conţinutul de sulf din
            anumiţi combustibili lichizi22 a suferit numeroase modificări în timp şi, în consecinţă,
            nu mai conţine elemente esenţiale. Prin urmare, aceasta ar trebui abrogată.

     (25)   Întrucât obiectivele de garantare a unei pieţe unice pentru carburanţii folosiţi în
            transporturile rutiere şi la utilajele mobile nerutiere şi de asigurare a respectării unor
            niveluri minime de protecţie a mediului împotriva utilizării acestor carburanţi nu pot fi
            realizate în mod satisfăcător de către statele membre şi pot fi realizate mai bine la
            nivelul Comunităţii, prin garantarea unei pieţe unice pentru aceşti carburanţi şi
            facilitarea creării unei astfel de pieţe pentru vehiculele şi utilajele care îi utilizează,
            Comunitatea poate adopta măsuri, în conformitate cu principiul subsidiarităţii, astfel
            cum este prevăzut la articolul 5 din tratat. În conformitate cu principiul
            proporţionalităţii, astfel cum este enunţat în respectivul articol, prezenta directivă nu
            depăşeşte ceea ce este necesar pentru atingerea acestor obiective,

     ADOPTĂ PREZENTA DIRECTIVĂ:

                                                    Articolul 1

     Modificări aduse Directivei 98/70/CE

     Directiva 98/70/CE se modifică după cum urmează:

     1.      La articolul 2 primul alineat se adaugă punctul 5, după cum urmează:

             „5. „Condiţii de iarnă arctică sau severă” înseamnă că media temperaturilor de
             iarnă în timpul perioadei octombrie-aprilie în regiunea sau statul membru în cauză
             este sub media înregistrată în Comunitate.”

     2.      Articolul 3 se modifică după cum urmează:

     (a)     La alineatul (2), literele (a) şi (b) se elimină.

     (b)     La alineatul (2) litera (c) cuvintele „sau în anexa V” se adaugă la finalul tezei.

     21
            Directiva 1999/32/CE a Consiliului din 26 aprilie 1999 privind reducerea conţinutului de sulf din
            anumiţi combustibili lichizi şi de modificare a Directivei 93/12/CE a Consiliului (JO L 121, 11.5.1999,
            p.13).
     22
            JO L 74, 27.3.1993, p. 81, directivă astfel cum a fost modificată prin Directiva 1999/32/CE.

RO                                                       18                                                           RO
 ---pagebreak---      (c)   Alineatul (3) se înlocuieşte cu următorul text:

           „3. Carburantul care se conformează specificaţiilor prevăzute în anexa III poartă
           menţiunea „Benzină cu conţinut scăzut de biocarburant”, în limba sau limbile
           naţionale.

           Carburantul care se conformează specificaţiilor prevăzute în anexa V poartă
           menţiunea „Benzină cu conţinut ridicat de biocarburant”, în limba sau limbile
           naţionale.

           (c)   Alineatele (4), (5) şi (6) se elimină.

           (d)   Alineatul (7) se înlocuieşte cu următorul text:

           „7. Prin derogare de la dispoziţiile alineatului (1) statele membre pot continua
           autorizarea comercializării unor cantităţi mici de benzină cu un conţinut de plumb
           care nu depăşeşte 0,15 g/l, până la maximum 0,5% din totalul vânzărilor lor,
           destinată a fi utilizată de către vehicule de colecţie aparţinând unui tip caracteristic şi
           distribuite grupurilor interesate.”

RO                                                19                                                     RO
 ---pagebreak---      3.    Articolul 4 se modifică după cum urmează:

                  (a)     Alineatul (1) se modifică după cum urmează:

                             i.     Literele (a) şi (b) se elimină.

                             ii.    La litera (d), cuvintele „fără a aduce atingere dispoziţiilor de
                                    la litera (c)” se elimină.

                             iii.   Litera (e) se înlocuieşte cu următorul text:

           „(e) Statele membre se asigură că, cel târziu la 31 decembrie 2008, motorina poate fi
           comercializată pe teritoriul lor numai dacă respectă specificaţia de protecţie a
           mediului prezentată în anexa IV.”

                  (b)     Alineatele (2), (3) şi (4) se elimină.

                  (c)     Alineatul (5) se înlocuieşte cu următorul text:

           „5. Statele membre se asigură că acei carburanţi destinaţi utilizării de către
           utilajele mobile nerutiere şi tractoarele agricole şi forestiere, comercializaţi pe
           teritoriul lor după 1 ianuarie 2008, conţin mai puţin de 1 000 mg/kg de sulf. Până la
           31 decembrie 2009, conţinutul maxim permis de sulf al carburanţilor destinaţi
           utilizării de către utilajele mobile nerutiere şi tractoarele agricole şi forestiere, cu
           excepţia navelor de navigaţie interioară, este de 10 mg/kg.

     (d)   Se introduce alineatul (6), după cum urmează:

           „6. Statele membre se asigură că, cel târziu la 31 decembrie 2009, conţinutul
           maxim de sulf permis al motorinelor destinate utilizării de către navele de navigaţie
           interioară este de 300 mg/kg. Statele membre se asigură că, cel târziu la 31
           decembrie 2011, acesta este redus la 10 mg/kg.”

     4.    Articolul 6 se modifică după cum urmează:

           (a)   Titlul se înlocuieşte cu următorul text: „Comercializarea carburanţilor care
                 prezintă specificaţii de mediu mai stricte şi o presiune a vaporilor mai ridicată”.

           (b)   Se introduce alineatul (1a), după cum urmează:

           „(1a) Prin derogare de la anexa III, un stat membru poate lua măsuri pentru a se
           asigura că, pe întreg teritoriul său sau în anumite zone determinate, atunci când
           acestea înregistrează temperaturi medii de iarnă extrem de scăzute, se permite o
           presiune a vaporilor mai ridicată decât cea specificată ca maximă pentru perioada de
           vară la nota de subsol 5 din anexa III şi nota de subsol 4 din anexa V.”

           (c)   La alineatul (2), expresia „alineatul (1)” se înlocuieşte cu „alineatul (1) sau
                 (1a)”.

RO                                                20                                                   RO
 ---pagebreak---      5.   Se introduc articolele 7a şi 7b, după cum urmează:

                                            „Articolul 7a
                              Reducerea emisiilor de gaze cu efect de seră

          1.    De la 1 ianuarie 2009, statele membre cer furnizorilor care comercializează
          carburanţi destinaţi utilizării în transportul rutier şi de către utilajele mobile nerutiere
          să supravegheze şi să raporteze emisiile de gaze cu efect de seră generate de aceşti
          carburanţi de-a lungul ciclului de viaţă.

          2.    De la 1 ianuarie 2011, statele membre cer furnizorilor care comercializează
          carburanţi destinaţi utilizării în transportul rutier şi de către utilajele mobile nerutiere
          să reducă emisiile de gaze cu efect de seră generate de aceşti carburanţi de-a lungul
          ciclului de viaţă. Această reducere va fi de 1% faţă de emisiile din 2010 pe an, pentru
          fiecare an calendaristic până în 2020, inclusiv. Nivelul de emisii de gaze cu efect de
          seră de-a lungul ciclului de viaţă pe unitate de energie raportat în 2020 nu va depăşi
          90% din nivelul raportat în 2010.

          3.    Măsurile necesare pentru punerea în aplicare a unui mecanism de monitorizare,
          raportare şi verificare a emisiilor de gaze cu efect de seră generate de-a lungul
          ciclului de viaţă al carburanţilor, pe baza unei definiţii exacte a elementelor care
          trebuie luate în considerare pentru calcularea acestor emisii în vederea respectării
          obligaţiilor de la alineatele (1) şi (2) ale prezentului articol, şi care sunt destinate
          modificării elementelor neesenţiale ale prezentei directive prin completarea acesteia,
          se adoptă în conformitate cu procedura menţionată la articolul 11 alineatul (2).

                                              Articolul 7b
                                      Amestecul de etanol în benzină

          Măsurile detaliate referitoare la amestecul de etanol în benzină şi, în special,
          presiunea vaporilor stabilită în anexa VI, precum şi variantele posibile, destinate
          modificării elementelor neesenţiale ale directivei, între altele prin completarea
          acesteia, se adoptă în conformitate cu procedura menţionată la articolul 11 alineatul
          (2).”

     6.   Se adaugă articolul 8a după cum urmează:

                                                „Articolul 8a
                                               Aditivi metalici

          Comisia continuă să elaboreze metode de testare adecvate pentru utilizarea aditivilor
          metalici în carburanţi.”

     7.   Articolul 9 se înlocuieşte cu următorul text:

                                                 „Articolul 9
                                                  Raportul

          Cel târziu la 31 decembrie 2012, şi ulterior din trei în trei ani, Comisia prezintă un
          raport Parlamentului European şi Consiliului, însoţit, dacă este cazul, de o propunere.

RO                                               21                                                      RO
 ---pagebreak---            Raportul va examina, în special, următoarele aspecte:

                  (a)     utilizarea biocarburanţilor în cadrul prezentei directive, precum şi
                          utilizarea şi evoluţia tehnologiei auto, având în vedere obiectivul
                          definit în Revizuirea strategică a politicii energetice* a Comisiei, acela
                          ca biocarburanţii să reprezinte cel puţin 10% din carburanţii utilizaţi în
                          transport până în anul 2020 şi obiectivul privind decarbonizarea
                          carburanţilor utilizaţi în transport;

                  (b)     politica comunitară privind emisiile de CO2 generate de vehiculele de
                          transport rutier;

                  (c)     limitele presiunii vaporilor pentru amestecurile de etanol şi benzină;

                  (d)     limitele emisiilor poluante pentru motoarele utilizate în navigaţia
                          interioară, pe baza examinării efectelor gazelor poluante şi ale gazelor
                          cu efect de seră;

                  (e)     creşterea utilizării detergenţilor în carburanţi;

                  (f)     utilizarea aditivilor metalici în carburanţi.

           * COM(2007)1, 10.1.2007.”

     8.    Articolul 11 se înlocuieşte cu următorul text:

                                          „Articolul 11
                                      Procedura comitetului

           1. Comisia este asistată de un comitet.

           2. Atunci când se face trimitere la prezentul alineat, se aplică articolul 5a alineatele
           (1)-(4) şi articolul 7 din Decizia 1999/468/CE, având în vedere dispoziţiile articolului
           8.”

     9.    Articolul 14 se elimină.

     10.   Anexa I se elimină.

     11.   Anexa II se elimină.

     12.   Anexa III se modifică după cum urmează:

           Nota de subsol 5 se modifică prin adăugarea următorului text: „Atunci când
           carburantul conţine etanol, presiunea maximă a vaporilor permisă în perioada de vară
           poate depăşi 60kPa cu valoarea indicată în tabelul din anexa VI.”

     13.   Anexa IV se modifică după cum urmează:

                  (a)     la rubrica „Hidrocarburi policiclice aromatice”, intrarea din coloana
                          „Maxime” se înlocuieşte cu „8”.

RO                                                22                                                   RO
 ---pagebreak---                      (b)     Nota de subsol 3 se înlocuieşte cu următorul text:

             „(3) Până la 31 decembrie 2008, motorina cu un conţinut maxim de sulf de 10mg/kg
             trebuie comercializată şi trebuie să fie disponibilă pe o arie echilibrată din punct de
             vedere geografic pe teritoriul unui stat membru. De la 1 ianuarie 2009, întreaga
             cantitate de motorină comercializată pe teritoriul unui stat membru trebuie să aibă un
             conţinut maxim de sulf de 10mg/kg.”

     14.     Se adaugă Anexa V, astfel cum apare în anexa la prezenta directivă.

     15.     Se adaugă Anexa VI, astfel cum apare în anexa la prezenta directivă.

                                             Articolul 2
                               Modificări aduse Directivei 1999/32/CE

     Articolul 4b din Directiva 1999/32/CE se modifică după cum urmează:

     (a)     La alineatul 1, litera (a) se elimină.

     (b)     La alineatul 2, litera (b) se elimină.

     (c)     Se introduce alineatul (2a), după cum urmează:

             „(2a) Atunci când se află pe mare, navele de navigaţie interioară care au un certificat
             ce atestă conformitatea cu Convenţia internaţională din 1974 pentru ocrotirea vieţii
             omeneşti pe mare, astfel cum a fost modificată, pot folosi combustibilii ale căror
             specificaţii sunt prezentate în prezenta directivă.

             Atunci când navele respective nu se află pe mare, vor folosi combustibilii ale căror
             specificaţii sunt prezentate în Directiva 98/70/CE.”

                                                Articolul 3
                                                Abrogare

     Directiva 93/12/CEE se abrogă.

                                                Articolul 4
                                               Transpunere

     1.      Statele membre asigură intrarea în vigoare a actelor cu putere de lege şi a actelor
             administrative necesare pentru a se conforma prezentei directive, până la [31
             decembrie 2008]. Statele membre comunică de îndată Comisiei textele acestor acte şi
             un tabel de corespondenţă între respectivele acte şi prezenta directivă.

             Atunci când statele membre adoptă aceste acte, ele conţin o trimitere la prezenta
             directivă sau sunt însoţite de o asemenea trimitere la data publicării lor oficiale.
             Statele membre stabilesc modalitatea de efectuare a acestei trimiteri.

     2.      Comisiei îi sunt comunicate de către statele membre textele principalelor dispoziţii
             de drept intern pe care le adoptă în domeniul reglementat de prezenta directivă.

RO                                                    23                                               RO
 ---pagebreak---                                                Articolul 5
                                           Intrarea în vigoare

     Prezenta directivă intră în vigoare în a douăzecea zi de la data publicării în Jurnalul Oficial al
     Uniunii Europene.

                                               Articolul 6
                                               Destinatari

     Prezenta directivă se adresează statelor membre.

     Adoptată la Bruxelles, […]

     Pentru Parlamentul European                  Pentru Consiliu
     Preşedintele                                 Preşedintele

RO                                                  24                                                    RO
 ---pagebreak---                                                                      ANEXA
                                                                    „ANEXA V

           SPECIFICAŢII DE MEDIU APLICABILE CARBURANŢILOR DE PE PIAŢĂ
          DESTINAŢI VEHICULELOR ECHIPATE CU MOTOR CU APRINDERE PRIN
                                     SCÂNTEIE
     Tipul: Benzină cu conţinut ridicat de biocarburant

                                                                                     Unitatea
                             Parametrul (1)                                                                            Limite (2)
                                                                                                              Minime                    Maxime

     Cifra octanică determinată după metoda de cercetare                                                        95                         —
     Cifra octanică determinată după metoda „motor”                                                             85                         —

     Presiunea vaporilor, pe perioada de vară (3)                                      kPa                      —                       60,0 (4)

     Distilare:
     — procent evaporat la 100º C                                                     % v/v                    46,0                        —
     — procent evaporat la 150º C                                                     % v/v                    75,0                        —
     Analiza hidrocarburilor:
     — olefine                                                                        % v/v                     —                         18,0
     — aromatice                                                                      % v/v                     —                         35,0
     — benzen                                                                         % v/v                     —                         1,0
     Conţinutul de oxigen                                                            % m/m                      —                         3,7
     Compuşi oxigenaţi
     — Metanol                                                                                                                             3
     — Etanol (pot fi necesari agenţi de stabilizare)                                 % v/v                                                10
     — Alcool izopropilic                                                             % v/v                     —                          12
     — Alcool butilic terţiar                                                         % v/v                     —                          15
     — Alcool izobutilic                                                              % v/v                     —                          15
     — Eteri care conţin cinci sau mai mulţi atomi de carbon pe                       % v/v                     —                          22
     moleculă

     — Alţi compuşi oxigenaţi (5)                                                     % v/v                     —                          15

     Conţinutul de sulf                                                               mg/kg                     —                          10
     Conţinutul de plumb                                                                g/l                     —                        0,005

     (1) Metodele de testare sunt cele specificate în EN 228:1999. Statele membre pot adopta metoda analitică
     specificată în standardul de înlocuire EN 228:1999, dacă se poate demonstra că aceasta oferă cel puţin aceeaşi precizie ca metoda analitică pe
     care o înlocuieşte.

     (2) Valorile menţionate în specificaţie sunt „valori reale”. La stabilirea valorilor lor limită, s-au aplicat termenii ISO 4259 „Produse petroliere
     – Determinarea şi aplicarea datelor de precizie privind metodele de testare”, iar pentru stabilirea unei valori minime s-a luat în considerare o
     diferenţă minimă de 2R peste zero (R = reproductibilitatea). Rezultatele măsurărilor individuale se interpretează pe baza criteriilor descrise în
     ISO 4259 (publicat în 1995).

     (3) Perioada de vară începe nu mai târziu de data de 1 mai şi ia sfârşit nu înainte de 30 septembrie. Pentru statele membre cu condiţii de iarnă
     severă sau arctică, perioada de vară începe nu mai târziu de data de 1 iunie şi ia sfârşit nu înainte de 31 august.

     Pentru statele membre cu condiţii de iarnă arctică sau severă, presiunea maximă a vaporilor nu depăşeşte 70,0 kPa. Atunci când carburantul
     conţine etanol, presiunea maximă a vaporilor permisă în perioada de vară poate depăşi 60kPa cu valoarea indicată în tabelul din anexa VI.

     (5) Alţi mono-alcooli şi eteri cu un punct final de fierbere care nu îl depăşeşte pe cel menţionat în EN 228:1999.

RO                                                                          25                                                                             RO
 ---pagebreak---                                                ANEXA VI

          DEROGAŢIE PRIVIND PRESIUNEA VAPORILOR AUTORIZATĂ PENTRU
                       BENZINA CU CONŢINUT DE ETANOL

     Conţinut de etanol (%v/v)                        Depăşirea autorizată a presiunii vaporilor
                                                      (kPa)
     0                                                0
     1                                                3.65
     2                                                5.95
     3                                                7.20
     4                                                7.80
     5                                                8.0
     6                                                8.0
     7                                                7.94
     8                                                7.88
     9                                                7.82
     10                                               7.76
     Atunci când conţinutul de etanol este cuprins între două valori indicate în tabel, depăşirea
     autorizată a presiunii vaporilor se determină prin extrapolare liniară între conţinutul de etanol
     imediat superior şi cel imediat inferior.

RO                                                  26                                                   RO